Remi Johansen Hovda

**Remi Johansen Hovda**, også kjent som dragartisten **Nabi Yeon Geisha**, (født 1992) er en norsk drama- og teaterpedagog, dragartist og universitetslektor ved Oslomet. 

Siden 2013 har Hovda opptrådt som dragartist under sitt alter ego, **Nabi Yeon Geisha**. Navnet er inspirert av japanske geishaer, og som *Geisha* har han markert seg i det norske drag-miljøet. 

Hovda skrev sin masteroppgave om dragkunst. I oppgaven kombinerte han muntlig fortellerkunst og drag for å skape en ny sjanger han gav navnet «FortellerDrag». Masteroppgaven var en forestilling der han blant annet opptrådte og gjenfortalte skeive versjoner av fire kjente eventyr. Blant disse var *Mannen som elsket Onnagata* og *Den stygge Andy*; sistnevnte er en gjenfortelling av H.C. Andersens ''Den stygge andungen''. *Den stygge Andy* var den første fremførelsen av FortellerDrag, og skapte en forestilling der fortelling og dragartisteri ble kombinert på en ny måte.  

I 2023 mottok Remi Gulljerven-prisen som *Årets Nykommer* med begrunnelse fra jury at «gjennom sitt daglige virke bidrar [han] til å utvide andres perspektiver», og at «med skeive gjenfortellinger av eventyr utvikler han også kunstens potensiale». I 2024 ble han tildelt Frydprisen under Oslo Pride for sitt arbeid med å fremme skeives rettigheter og synliggjøre skeiv kultur. I samarbeid med *[[Creo – forbundet for kunst og kultur|Creo - Forbundet for kunst og kultur]]* arbeider Hovda med å organisere dragartister som utøvende scenekunstnere.

## Universitetslektor ved Oslomet
Hovda er universitetslektor ved Oslomet, der han underviser i dragkunst på Institutt for estetiske fag ved fakultetet for teknologi, kunst og design. Ved Oslomet er han faglig ansvarlig for «kunsten å dragge», som er Skandinavias første høyere utdanning innen drag. Gjennom dette studiet får studentene en praktisk-estetisk introduksjon til drag som kunstuttrykk og underholdning. 

## Virke som dragartist
Som Nabi Yeon Geisha holder Hovda fortellerstunder for barn under vignetten *Dronningtimen*. Historiene i dronningtimene er skeive gjenfortellinger av kjente eventyr, og Geisha opptrer kledd som en eventyrdronning i denne konteksten. Gjennom dronningtimefortellingene diskuterer hun tematikk rundt identitet og samfunn, for å vise barna andre måter å være på enn det tradisjonelle. Som Nabi Yeon Geisha ønsker hun å gi barna en rollemodell fra LHBT-miljøet. Gjennom Geisha deler Hovda sine personlige erfaringer som en skeiv person gjennom disse eventyrene. Hovda har uttalt at han ønsker at publikum skal få muligheten til å «se vekk fra det heteronormative samfunnets dikotome kjønnssyn, og heller betrakte det som noe flytende.»

Hovda er en av grunnleggerne av dragartistgruppen Princessilicious, som i tillegg til Geisha består av dragartistene Elektra Puzz, Eliza Fierce og Cassie Brødskive. De deltok blant annet i Oslo Pride 2021 gjennom et digitalt dragshow. Hovda er også grunnlegger av *Open Drag Stage Oslo*, som er et arrangement hvor nye og gamle dragartister kan prøve seg ut på scenen. Hovda har gått seirende ut av konkurransen *Eurovision Lipsync Contest* ved to anledninger, første gang i 2015 sammen med Princessilicious, og andre gang i 2019.  

## Oslo Drag Festival
I 2021 var Hovda med å grunnlegge Oslos første dragfestival. *Oslo Drag Festival* er en årlig dragfestival som arrangeres i Oslo og samler mellom 50 og 90 dragartister hvert år. Festivalen presenterer ulike sjangre innen dragkunst, som klassisk drag, drag queens, komediedrag, drag kings, kjønnsoverskridende drag, drag-konkurranser, politisk drag, klubbdrag, konseptuell dragkunst, burlesk og abjektdrag. I 2024 mottok festivalen støtte fra blant annet Oslo kommune, Kulturrådet, Bufdir, Helseutvalget, Frifond og SALT Art & Music. Hovda er styreleder for *Foreningen Oslo Drag Festival.*

## Referanser